Source: https://accace.sk/kryptomeny-a-dane-na-slovensku-news-flash/
Timestamp: 2018-05-25 18:15:04+00:00
Document Index: 11766429

Matched Legal Cases: ['§9', '§8', '§8', '§ 8', '§ 8', '§ 8']

Kryptomeny, bitcoin a dane na Slovensku | Accace Slovensko
Kryptomeny a dane na Slovensku | News Flash
Aj napriek veľkej popularite obchodovania s bitcoinami a ostatnými kryptomenami je ich zdaňovanie na Slovensku stále dosť nejasné. Momentálne neexistuje exaktná právna úprava tejto problematiky, ktorá by stanovovala jednoznačné pravidlá ako postupovať v účtovníctve a pri zdaňovaní kryptomien. Keďže je najmä v záujme štátu, aby sa zaviedli jasné pravidlá na zdaňovanie zisku z investícii a obchodovania s kryptomenami, Ministerstvo financií SR nedávno oznámilo svoj záujem o riešenie danej problematiky, neudalo však v ako časovom horizonte.
Považujte prosím všetky vyjadrenia našich odborníkov len za ich osobný názor a nie za všeobecne platné pravidlá, nakoľko zatiaľ neexistuje exaktné usmernenie k danej problematike.
Legislatíva upravujúca účtovanie a zdaňovanie kryptomien
V súčasnosti nie je známy žiaden právny predpis, ktorý by zakazoval alebo povoľoval obchodovanie s bitcoinom. Finančné riaditeľstvo SR (ďalej len „FR SR“) vydalo len pár nezáväzných stanovísk, a to napríklad s ohľadom na účtovanie bitcoinov. Odkazujú sa v nich najmä na náležitosti účtovného dokladu. Jednou z nich je aj peňažná suma alebo údaj o cene za mernú jednotku a vyjadrenie množstva. Z právneho hľadiska sa pod peňažnou sumou rozumie zákonné platidlo.
V súčasnosti však nie je známe, či sa bitcoin považuje za peniaze, resp. za zákonné platidlo. Z uvedeného dôvodu podľa názoru FR SR si účtovné jednotky môžu dohodnúť obchody v kúpnej zmluve len za cenu, ktorú je možné vyjadriť v peňažnej sume domácej alebo zahraničnej meny. Aj z tohto dôvodu je účtovanie o bitcoinoch v SR problematické. Z nášho pohľadu asi najbližšou kategóriou v akej evidovať kryptomeny v účtovníctve by boli zásoby.
Bitcoin resp. iné kryptomeny nespĺňajú atribúty meny v právnom zmysle keďže:
ich platnosť na určitom území nie je mocensky ustanovená,
právny poriadok neupravuje ich obeh ani ochranu.
Z tohto dôvodu ich nemožno označiť za menu a využíva sa skôr označenie ako „virtuálna mena“ resp. „platidlo“.
Bitcoiny a elektronické peniaze
Bitcoiny a iné elektronické platidlá je rovnako potrebné odlišovať od elektronických peňazí, nakoľko tie uchovávajú peňažnú hodnotu elektronicky vrátane magnetického záznamu a predstavujú záväzok vydavateľa vystavený pri prijatí peňazí na účel vykonávania platobných transakcií. Elektronické peniaze sú pritom prijímané aj inými FO alebo PO, než je vydavateľ elektronických peňazí.
Bitcoiny a cenné papiere
Kryptomeny nie je možné považovať ani za určitú formu cenného papiera, tak ako sa veľmi často nesprávne udáva. Bitcoiny nemajú povahu finančného nástroja, keďže Zákon o cenných papieroch a investičných službách taxatívne vymenúva všetky finančné nástroje, pričom napr. bitcoiny nie je možné subsumovať pod žiaden uvedený finančný nástroj a to ani v prípade použitia extenzívneho výkladu.
Vo svete sa napríklad bitcoiny považujú za určitú formu investície podobnej zlatu, striebru a pod. Považujeme teda za irelevantné posudzovať dĺžku držby investície v kryptomenách na účely uplatnenia oslobodenia od dane v súlade s §9 ods. 1 písm. k) Zákona o dani z príjmov (ďalej len „ZDP“), keďže sa v žiadnom prípade nemôže jednať o cenný papier prijatý na obchodovanie na regulovanom trhu.
Oslobodenie príjmu z predaja kryptomien od dane
Často sa stretávame aj s otázkou, či je možné považovať kryptomeny za hnuteľné veci, ktorých predaj je oslobodený od dane, ak ho nemá daňovník zahrnutý do obchodného majetku. Slovenská právna úprava neupravuje pojem „vec“. Občiansky zákonník z roku 1950 sa definíciou „veci“ zaoberal, pričom ju v právnom zmysle slova definoval ako ovládateľný hmotný predmet a prírodnú silu, ktoré slúžia ľudskej potrebe.
Máme teda zato, že kryptomeny nie je možné zaradiť pod hnuteľné veci a preto ani príjem z ich predaja nie je teda oslobodený od dane. Treba však upozorniť, že napr. v ČR sa Generálne finančné riaditeľstvo vyjadrilo, že sa kryptomeny podľa ich názoru považujú za vec v právnom zmysle slova, konkrétne, že sa jedná o nehmotnú hnuteľnú vec.
Berúc do úvahy vyššie uvedené zastávame názor, že príjem z predaja bitcoinov je potrebné považovať za tzv. explicitne neuvedený ostatný príjem v súlade s §8 ZDP. Takýto príjem sa pri FO zdaňuje sadzbou 19% alebo 25%, a to v závislosti od výšky základu dane daňovníka.
Okrem toho treba brať do úvahy, že tento druh príjmu podlieha aj zdravotnému poisteniu vo výške 14%. Zdravotné poistenie sa vyrubuje prostredníctvom ročného zúčtovania zdravotného poistenia.
Vznik povinnosti platiť daň z predaja kryptomien
V prípade predaja bitcoinu alebo inej podobnej kryptomeny je možné považovať za moment vzniku príjmu. Jedná sa o moment, kedy osoba získa peniaze s tzv. núteným obehom, napr. teda meny ako EUR, USD, CZK alebo inej. V reálnom živote sa však často jednotlivé kryptomeny priamo zamieňajú za iné kryptomeny. Teoreticky by sa teda za príjem mal považovať aj takto získaný príjem zámennou.
Problémom však ostáva, že u väčšiny daňovníkov je dokladovanie takýchto prevodov nereálne, resp. počet takýchto transakcií je tak obrovský, že je vôbec extrémne náročné zdokladovať všetky zmeny. Pravdepodobne aj z tohto dôvodu momentálne panuje názor, že zdaneniu by mala podliehať len konverzia na fiat menu. Je to dôsledok najmä toho, že v súčasnosti neexistuje právom stanovený, relatívne rýchly spôsob ako oceniť takúto zámenu, keďže sa jedná o inštrumenty, ktorých volatilita ceny v priebehu samotného dňa je obrovská.
Upozorňujeme, že neexistuje žiaden finančnou správou akceptovaný zdroj, z ktorého by sa dali čerpať ceny príslušného inštrumentu v určitom momente. Určite by bolo preto vhodné priamo do ZDP upraviť oslobodenie príjmu dosiahnutého zámenou jednej kryptomeny za druhú.
Darovanie hodnoty v kryptomenách a oslobodenie od príjmu
Na Slovensku už nemáme daň z darovania, takže tejto dani by predmetný príjem nepodliehal. Na účely ZDP je nutné preveriť, či sa nejedná o dar prijatý fyzickou osobou v súvislosti s výkonom činnosti zamestnanca alebo SZČO resp. prenajímateľa. V danom prípade by už hrozilo zdanenie takéhoto príjmu daňou z príjmov.
Dosiahnutie straty z investícii z kryptomien
V prípade dosiahnutia príjmu napr. z predaja bitcoinov vyjadreného v eurách, je možné za výdavok v súlade s §8 ods. 2 ZDP považovať výdavok na jeho dosiahnutie, t.j. jeho kúpu v mene eur.
Podľa nášho názoru nie je možné dosiahnuť z predmetnej činnosti ako celku stratu. Avšak predpokladáme, že je možné započítať si straty z predaja jednej kryptomeny so ziskami z predaja inej kryptomeny, nakoľko sa stále jedná o ten istý druh príjmu.
Príjmy z derivátových operácii
Kryptomeny sa však môžu obchodovať aj vo forme tzv. CFD (Contract for difference) kontraktov. Jedná o príjmy z derivátových operácií podľa § 8 ods. 1 písm. k) ZDP.
Taktiež platí, že v súlade s § 8 ods. 2 ZDP sa do základu dane zahŕňa zdaniteľný príjem znížený o výdavky preukázateľne vynaložené na jeho dosiahnutie. Ak sú výdavky spojené z jednotlivým druhom príjmu uvedeným v § 8 ods. 1 ZDP vyššie ako príjem, na rozdiel sa neprihliada.
Pri príjmoch dosiahnutých z derivátových operácií sa za výdavky považujú:
poplatky a iné podobné platby súvisiace s realizáciou derivátových operácií,
výdavky súvisiace s vysporiadaním týchto derivátových operácií.
Podľa informácií FR SR za príjem z derivátových operácií je možné považovať len príjem z uzatvorených pozícií. V prípade, ak by ste v súlade s obchodnými podmienkami mali právo disponovať s finančnými prostriedkami v rámci otvorených pozícií, išlo by o váš zdaniteľný príjem z derivátových operácií rovnako.
on 06 marca 2018, in Dane a účtovníctvo, Infografiky
on 22 februára 2018, in Dane a účtovníctvo, News Flash
Bezpodielové spoluvlastníctvo manželov a dane | News Flash
on 19 februára 2018, in Dane a účtovníctvo, News Flash
on 09 februára 2018, in Dane a účtovníctvo, News Flash